Meisie geskors na sy medeskolier glo met skêr steek | Maroela Media
Die 17-jarige meisie wat 'n medeskolier glo met 'n skêr in die nek gesteek het, is uit die Hoërskool Dr. Malan in Meyerton geskors.
Charles Phahlane, woordvoerder van die departement van onderwys, sê die skool het die meisie geskors hangende die uitkoms van 'n dissiplinêre verhoor. Hy sê die departement van onderwys in Gauteng het sy eie ondersoek na die voorval van stapel gestuur. Phahlane sê die departement is geskok deur die voorval.
Maroela Media het vroeër berig dat die 16-jarige meisie wat in die nek gesteek is, in 'n stabiele toestand in die hospitaal is. Sy is glo tydens pouse met die skêr in die nek gesteek nadat sy en die ander meisie glo stry gekry het. Die slagoffer is na die voorval met 'n helikopter van ER24 na die Chris Hani Baragwanath-hospitaal geneem waar sy tans aansterk. Intussen het die polisie aan Maroela Media bevestig 'n saak van poging tot moord word ondersoek. Die 17-jarige is in aanhouding en gaan na verwagting binnekort in die hof verskyn.